Гуапагъэм и дамыгъэ
2013 гъэм къэралым Iуэху куэд щекIуэкIащ Социалист Лэжьыгъэм и ЛIыхъужь, цIыхубэ усакIуэ Гамзатов Расул къызэралъхурэ илъэс 90 зэрырикъум теухуауэ. Лермонтов Михаил и цIэр зезыхьэ Урысей комитетым абы ирихьэлIэу къыдигъэкIащ Гамзатов Расул и медаль, апхуэдэуи, Дагъыстэн Республикэм и унафэщIхэр и дэIэпыкъуэгъуу, Гамзатовым и усыгъэм и махуэхэр Истамбыл щригъэкIуэкIащ. ЗэрыжаIэмкIэ, зэман благъэм апхуэдэ зэхыхьэхэр щыIэнущ Анкара къалэми.
Мы махуэхэм а медалыр иратащ ЩэнхабзэмкIэ фондым, «Налшык» ОРТК-м я унафэщI, жылагъуэ лэжьакIуэ Вэрокъуэ Владимир (сурэтым). «Сэ, псом хуэмыдэу, си гуапэщ мы дамыгъэр къызэрысхуагъэфэщар. Гамзатов Расул сэ фIы дыдэу сцIыхуу щытащ, дыщызэхуэзэрт Дагъыстэнми, Къэбэрдей-Балъкъэрми, Москваи икIи сыт щыгъуи гукъинэ сщыхъун куэд а цIыхум дэслъагъурт», — жеIэ Вэрокъуэм.
Лермонтов комитетым «Кавказым — мамырыгъэ, гуапагъэ» зыфIища и медалыр иритащ физикэ, математикэ щIэныгъэхэм я доктор, РАЕН-м и академик Абшаев Магомед. И лэжьыгъэм апхуэдэ гулъытэ хуэзыщIахэм защыхуигъазэм, Абшае- вым къыхигъэщащ фIыуэ илъагъу усакIуитIым — Лермонтов Михаилрэ Гамзатов Расулрэ — цIыхубэр къызыхураджэ мамырыгъэм, фIым, дахагъэм и гуащIэр теухуауэ зэрыщытынур.
Лермонтовым и цIэр зезыхьэ комитетым и унафэщI-хэм ящыщ, КъБР-м и Парламентым и депутат, усакIуэ Додуев Аскэр иджыблагъэ къыдагъэкIа «Лермонтов Михаил. Люблю я Кавказ» тхылъыр ягъэлъэпIа цIыхуитIым яритащ, я зэфIэкIым адэкIи хагъэхъуэну ехъуэхъуащ.
БАГЪЭТЫР Луизэ.
